Agenția Națională de Administrare Fiscală (ANAF) a pus în licitație mai multe proprietăți ale lui Sebastian Vlădescu, fost ministru al Finanțelor în perioadele 2005-2007 și 2009-2010. Proprietățile, evaluate la 5,69 milioane lei (4,78 milioane lei fără TVA), includ apartamente în zona centrală a Bucureștiului și o vilă situată în județul Prahova, aproape de Ploiești, conform datelor analizate de Profit.ro.
Vlădescu a fost condamnat într-un dosar de corupție, alături de alți inculpați, inclusiv Mircea Costea, fost președinte Eximbank și cumnatul lui Mircea Geoană. Prețul de pornire al licitației pentru vilă, cu o suprafață desfășurată de 242 mp, este de aproximativ 20.000 de euro, fiind mic din cauza stării avansate de degradare a imobilului.
Detalii privind bunurile scoase la licitație:
– Locuință P+1E: suprafață construită la sol de 121 mp, suprafață desfășurată de 272 mp, sat Valea Largă, județ Prahova + teren extravilan de 4.510 mp – preț de pornire: 93.705 lei (fără TVA).
– Teren extravilan: 45.490 mp, sat Valea Largă, județ Prahova – preț de pornire: 211.628 lei (fără TVA).
– Apartament cu 4 camere și dependințe: strada Dinu Vintilă, sector 2, suprafață construită de 229,55 mp + garaj la subsol nr. 2, suprafață de 17,51 mp – preț de pornire: 1,7 milioane lei (fără TVA).
– Garaj la subsol nr. 2: suprafață de 14,76 mp – preț de pornire: 61.601 lei (fără TVA).
– Garaj la subsol nr. 1: suprafață de 16,36 mp – preț de pornire: 67.562 lei (fără TVA).
– Garaj la subsol nr. 1: suprafață de 18,73 mp – preț de pornire: 77.498 lei (fără TVA).
– Apartament cu 2 camere: 72,95 mp, strada Vasile Conta, sector 2 – preț de pornire: 910.101 lei (fără TVA).
– Apartament pe două niveluri: parter 71,3 mp și etaj 72,07 mp, strada Vasile Conta, sector 2 – preț de pornire: 1,65 milioane lei (fără TVA).
În 2023, Sebastian Vlădescu a fost condamnat definitiv la 7 ani și 4 luni de închisoare în dosarul privind reabilitarea căii ferate București-Constanța. În același dosar, Mircea Costea a primit o condamnare de 6 ani, iar pentru Cristian Boureanu, faptele s-au prescris.